CELEX: 32022D0060
Language: lt
Date: 2022-01-12 00:00:00
Title: Tarybos įgyvendinimo sprendimas (ES) 2022/60 2022 m. sausio 12 d. dėl migracijos išorės aspekto operatyvinio koordinavimo mechanizmo

2022 1 17   
               
               
                  LT
               
               
                  Europos Sąjungos oficialusis leidinys
               
               
                  L 10/79
               
            
         TARYBOS ĮGYVENDINIMO SPRENDIMAS (ES) 2022/60
         2022 m. sausio 12 d.
         dėl migracijos išorės aspekto operatyvinio koordinavimo mechanizmo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. birželio 24 d. Tarybos sprendimą 2014/415/ES dėl tvarkos, kuria Sąjunga įgyvendina solidarumo sąlygą, (1) ypač į jo 9 straipsnio 3 dalį,
         kadangi:
         
                     (1)
                  
                  
                     šis sprendimas yra susijęs su migracijos išorės aspekto operatyvinio koordinavimo mechanizmo (MOCADEM) sukūrimu adaptuojant integruotą ES mechanizmą, kurį Taryba patvirtino 2013 m. birželio 25 d., ir tvarką, kuri nurodyta Sprendimo 2014/415/ES 1 straipsnio 2 dalyje;
                  
               
                     (2)
                  
                  
                     2021 m. birželio 24–25 d. Europos Vadovų Taryba paragino intensyvinti partnerystes ir bendradarbiavimą su kilmės ir tranzito šalimis siekiant užkirsti kelią žūtims ir sumažinti spaudimą prie Europos sienų, laikantis pragmatiško, lankstaus ir konkrečioms situacijoms pritaikyto požiūrio, koordinuotai naudojantis visomis turimomis priemonėmis bei paskatomis Sąjungos ir valstybių narių lygmeniu;
                  
               
                     (3)
                  
                  
                     po to, 2021 m. spalio 21–22 d. Europos Vadovų Taryba paragino užtikrinti, kad aštuonioms prioritetinėms kilmės ir tranzito šalims nustatyti veiksmų planai pradėtų veikti, remiantis konkrečiais tvarkaraščiais ir tinkama finansine parama;
                  
               
                     (4)
                  
                  
                     2021 m. gruodžio 16 d. Europos Vadovų Taryba paprašė Tarybos užtikrinti atidžią greito ir veiksmingo Europos Sąjungos išorės migracijos politikos įgyvendinimo stebėseną vadovaujant Tarybai pirmininkaujančiai valstybei narei;
                  
               
                     (5)
                  
                  
                     siekiant užtikrinti, kad Taryba galėtų užtikrinti savo užduoties įvykdymą, būtina integruoti įvairias priemones ir svertus, stiprinti visų veikėjų, dalyvaujančių įgyvendinant migracijos išorės aspektą, veiklos koordinavimą ir užtikrinti Sąjungos veiksmų operatyvinį pobūdį, nedarant poveikio atitinkamoms Sąjungos institucijų kompetencijoms;
                  
               
                     (6)
                  
                  
                     tuo tikslu turėtų būti sukurtas migracijos išorės aspekto operatyvinio koordinavimo mechanizmas (MOCADEM). Mechanizmas turėtų būti grindžiamas tvarka, numatyta Tarybos įgyvendinimo sprendime (ES) 2018/1993 (2) dėl ES integruoto politinio atsako į krizes mechanizmo. Tačiau savo paskirtimi jis yra kitoks tiek, kiek naujasis mechanizmas yra skirtas santykiams su trečiosiomis valstybėmis migracijos srityje,
                  
               PRIĖMĖ ŠĮ SPRENDIMĄ:
         
            1 straipsnis
            Operatyvinio koordinavimo mechanizmo sukūrimas
            
               1.   Šiuo sprendimu sukuriamas migracijos išorės aspekto operatyvinio koordinavimo mechanizmas (toliau – MOCADEM). MOCADEM sudaro sąlygas Sąjungai koordinuoti veiksmus ir laiku reaguoti į klausimus, susijusius su migracijos išorės aspektu.
            
            
               2.   MOCADEM suteikia Tarybai būtiną lankstumą siekiant užtikrinti įvairių parengiamųjų organų ir įvairių mechanizme dalyvaujančių šalių siūlomos informacijos ir gairių sintezę. Jis rengia ir siūlo operatyvinius veiksmus, susijusius su priemonėmis ir svertais, sutelktinais siekiant įgyvendinti Sąjungos tikslus kiekvienos atitinkamos trečiosios valstybės atžvilgiu.
            
            
               3.   Tarybai pirmininkaujančiai valstybei narei yra pavedama vadovauti MOCADEM visapusiškai atsižvelgiant į Komisijos ir Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) kompetencijas.
            
            
               4.   MOCADEM nėra pakeičiami ar dubliuojami esami Sąjungos mechanizmai ar tvarkos.
            
         
         
            2 straipsnis
            Termino apibrėžtis
            Šiame sprendime operatyvinis veiksmas – veiksmas, kurį įgyvendinant, tikėtina, bus prisidėta siekiant Sąjungos tikslų jos santykiuose su trečiąja valstybe migracijos srityje, įskaitant:
            
                        —
                     
                     
                        politinį ar diplomatinį požiūrį;
                     
                  
                        —
                     
                     
                        veiksmą, kuriuo remiama atitinkama trečioji valstybė, be kita ko, gebėjimų stiprinimo ar vystomojo bendradarbiavimo srityje;
                     
                  
                        —
                     
                     
                        bet kokių turimų svertų, pavyzdžiui, finansinės paramos, arba vizų politikos ar bet kurios kitos politikos priemonių sutelkimą ir
                     
                  
                        —
                     
                     
                        tikslinių komunikacijos strategijų plėtojimą.
                     
                  
         
            3 straipsnis
            Veikimas
            
               1.   Jei Europos Sąjungos ir trečiosios valstybės santykių padėtis migracijos srityje daro tokį poveikį, kad iš Sąjungos pusės reikia imtis koordinuoti veiksmus ir laiku vykdomo atsako, Tarybai pirmininkaujanti valstybė narė, padedama ir patariama Tarybos generalinio sekretoriato, gali sušaukti MOCADEM apskritojo stalo pasitarimą.
            
            
               2.   MOCADEM apskritojo stalo pasitarimo metu siekiama sintetinti įvairių Tarybos parengiamųjų organų ir kitų pakviestų šalių teikiamą informaciją bei politikos pasiūlymus. Remdamasis visų pirma darbinėmis suvestinėmis, parengtomis Tarybos prieglobsčio ir migracijos išorės aspektų darbo grupės, ir atitinkamų kitų Tarybos darbo grupių (pavyzdžiui, Vizų darbo grupės, Integracijos, migracijos ir išsiuntimo darbo grupės, Vystomojo bendradarbiavimo ir tarptautinių partnerysčių darbo grupės ar geografinių darbo grupių) atliktu darbu. Jame rengiami Nuolatinių atstovų komitetui (COREPER) siūlytini operatyviniai veiksmai bet kurioje srityje, svarbioje Europos Sąjungos ir atitinkamos trečiosios valstybės santykiams migracijos srityje.
            
            
               3.   Tarybai pirmininkaujanti valstybė narė priima sprendimą dėl MOCADEM apskritojo stalo pasitarimų sudėčių. Komisijos tarnybos ir Europos išorės veiksmų tarnyba (EIVT) pakviečiamos dalyvauti ir pateikti suvestinį dokumentą visų atitinkamų savo kompetencijos sričių atžvilgiu. Suinteresuotos valstybės narės yra kviečiamos dalyvauti. Atitinkamai taip pat yra kviečiami dalyvauti atitinkami Sąjungos organai, įstaigos ir agentūros, kiti atitinkami suinteresuotieji subjektai ir tam tikrų sričių ekspertai.
            
            
               4.   Kiekvienos pakviestos institucijos, organo, įstaigos, ar agentūros ar kitos šalies atstovavimo lygmuo turi atitikti apskritojo stalo pasitarimo operatyvinius ir sprendimų priėmimo tikslus.
            
         
         
            4 straipsnis
            COREPER vaidmuo
            Siekiant užtikrinti Sąjungos vykdomos politikos ir veiksmų darną COREPER užtikrina strateginį vadovavimą MOCADEM darbui; MOCADEM reguliariai teikia ataskaitas COREPER, o COREPER užtikrina tvarkos įgyvendinimo politinę kontrolę.
         
         
            5 straipsnis
            Ištekliai
            
               1.   MOCADEM gali pasikliauti pagal Įgyvendinimo sprendimą (ES) 2018/1993 nustatytų integruoto informuotumo apie padėtį ir analizės (toliau – ISAA) rėmimo pajėgumų rengiamomis ataskaitomis.
            
            
               2.   ISAA rėmimo pajėgumai turi suteikti galimybę:
               
                           a)
                        
                        
                           rinkti ir skleisti informaciją apie padėtį, Sąjungos ir valstybių narių atliktas analizes, sprendimus ir priemones, kurių ėmėsi ar turi imtis atitinkami suinteresuotieji subjektai, ir koordinavimo reikalavimus;
                        
                     
                           b)
                        
                        
                           tvarkyti a punkte nurodytą informaciją ir parengti padėties apžvalgą ir
                        
                     
                           c)
                        
                        
                           parengti integruotą analizę, įskaitant galimo padėties kitimo ir padarinių analizę.
                        
                     
            
               3.   Komisijos tarnybos ir EIVT plėtoja ISAA pagal savo atitinkamas funkcijas bei atsakomybės sritis neviršydamos savo turimų priemonių bei pajėgumų. ISAA taip pat turi būti grindžiami valstybių narių ir Sąjungos organų, įstaigų ir agentūrų pateiktomis analizėmis.
            
         
         
            6 straipsnis
            Peržiūra
            Ne vėliau kaip 2023 m. sausio 13 d. COREPER peržiūri MOCADEM įgyvendinimą Tarybai pirmininkaujančios valstybės narės po konsultacijų su Komisija ir vyriausiuoju įgaliotiniu pateiktos ataskaitos pagrindu. Prireikus COREPER Tarybai pateikia galimą šio sprendimo redagavimo pasiūlymą.
         
         
            7 straipsnis
            Įsigaliojimas
            Šis sprendimas įsigalioja jo priėmimo dieną.
         
         
            Priimta Briuselyje 2022 m. sausio 12 d.
            
               
                  Tarybos vardu
               
               
                  Pirmininkas
               
               J.-Y. LE DRIAN
            
         
         
            (1)  OL L 192, 2014 7 1, p. 53.
         
            (2)  2018 m. gruodžio 11 d. Tarybos įgyvendinimo sprendimas (ES) 2018/1993 dėl ES integruoto politinio atsako į krizes mechanizmo (OL L 320, 2018 12 17, p. 28).